Marno van der Merwe | Music Profile Management | Music Profile
Marno van der Merwe is 'n veelsydige vermaakkunstenaar, 'n sanger, musikant en liedjieskrywer en bekoor gehore op die verhoog en kykers op televisie- en filmskerm. Marno is 'n kunstenaar met ernstige geloofwaardigheid en integriteit wie bestem is vir groot dinge in die Suid-Afrikaanse musiekbedryf. Dit is 'n uitgemaakte saak dat dit net 'n kwessie vant tyd is voor Marno van der Merwe se stem op alle radiostasies gehoor sal word.
Gewapen met trefferliedjies, is Marno gereed om die mark te verras en beloof sy musiek 'n vars klank met 'n unieke styl en energie.
Marno Van Der Merwe is ook bekend as akteur vir sy professionele toneelspel in die uitvoerende kunste wat insluit TV, films, verhoogdrama en musiekblyspele. Hy was te sien in Pretville, Die Ballade Van Robbie De Wee, Liefling, The Road Warrior, asook die televisie reeks Hartland. Huidiglik is Marno te sien in die films Modder en Bloed en Bloedband [Bond of Blood Film], asook die kykNet reeks, Sterlopers.
Marno is besig met die opname van sy debuutalbum wat eersdaag bekend gestel word. "Dit bestaan uit lekker-luister-musiek wat mense emosioneel sal raak," verklap Marno. Hy en die musiekvervaardiger Harshin Reddy het saam hieraan gewerk, geskryf en opgeneem. "Uitverkoop Aan Ons", met musiek en liriek deur Marno, openbaar sy siening oor die liefde. Hier sing hy: "Ek sien jy skets jou storie. Moenie teken sonder my nie."
Liefde is iets wat nie ligtelik op geneem moet word nie, want dit is veronderstel om permanent te wees, verduidelik hy. "Dit is amper iets soos 'n kontrak. As jy geteken het, is dit bindend. Maar vanuit 'n liefdesoogpunt is dit vrywillig bindend."
Dan gaan die liedjie voort met "hou ons storie op jou bors, ek is uitverkoop aan ons".
"Ek dink elke mens moet sy eie, unieke liefdesstorie voortdurend koester," gee Marno sy mening. "Want as jy werklik, werklik lief is vir iemand, is jy sold out met daardie persoon."
Marno was sommer nog 'n klein kannetjie by die Laerskool Rustenburg toe maak hy al musiek. Dit kon ook nie anders nie, want met 'n musiekonderwyseres as ma bruis die musikale bloed as't ware deur sy are.
Op tienjarige ouderdom was hy klaar vaardig agter 'n dromstel waarna hy homself leer kitaar speel het. Tydens sy hoërskooldae het hy ook die lofprysingsdienste by verskeie kerke in sy tuisdorp gelei.
Behalwe die behoefte om mense te vermaak, was dit destyds vir dié sportuitblinker van die Hoërskool Rustenburg ook 'n droom om eendag professionele rugby te speel.
"Ek het wel in 2005 en 2006 vir die Falcons in die eerste liga uitgedraf, maar toe wen die vermaaklikheidswêreld," vertel Marno. "Ek het in daardie tyd 'n Teologie kursus by die Lewende Woord Bybel Kollege geneem, maar my passie vir die verhoog het oorgevat en ek moes 'n keuse maak."
Hy het geen teater-opleiding of ondervinding gehad nie, net 'n sak vol drome – tog het Marno vir die een na die ander oudisie gegaan. Toe hy uiteindelik 'n rol in 2008 in 'n Barnyard-produksie losslaan, het sy loopbaan oornag vlam gevat met meer as 10 ander produksies vir dié teatergroep.
Toe volg die musiekspele in die Pretoria Staatsteater: Ester (2011), Dawid (2012), Jesus (2013) en Liefling (2013).
Intussen maak hy ook sy TV-debuut in die 2011-kykNET-dramareeks Hartland en sy fliekbuiging in die 2012-lokettreffer, Pretville, as die karakter Frank Fouché.
Fliekkykers sal hom veral onthou vir sy dramatiese vertolking van die opkomende sanger met 'n psigopatiese probleem, Robbie de Wee, in die 2013-rolprent Die Ballade van Robbie de Wee.
Hierdie was een sy mees intenste en uitdagendste rolle nog, erken Marno.
Daarna vertolk hy in 2015 die hoofkarakter Dillion Pretorius in die SABC-reeks Roer jou voete, wat vir ses maande lank op die kassie was.
Marno was ook te sien as die sanger Brad Jooste in die eerste (2014) en tweede seisoen (2016) van die kykNET-reeks Sterlopers.
In Sean Else se dramatiese 2016-fliek, Modder en Bloed, vertolk hy die karakter JJ Ratel Wessels.
"Ek is baie trots op dié fliek," sê Marno. "Veral omdat ek nog altyd graag in 'n geskiedkundige storie wou speel. Veral iets van ons eie geskiedenis, "dit maak dit net 'n groter bonus."
Hy glo in 'n balans in sy lewe, vertel die sanger en akteur.
"Daarom neem ek steeds aktief aan sport deel. Ek het 'n nommer 10 voorgee op die golfbaan en doen gereeld rock-climbing."
Marno is ook 'n kranige perderuiter wat sy Noordwes-provinsialekleure in die vroeë 2000's in gymkhana verwerf het, 'n sport waaraan hy steeds deelneem.
"Ek ontvang ook tans opleiding in die Krav Maga-gevegskuns waarna ek graag 'n instrukteur in dié sport wil word."
Reis is nog 'n passie van dié jong akteur. Hy probeer om elke jaar 'n nuwe plek of land in die wêreld te ontdek. Een van die juweeltjies op sy ontdekkingsreise is Slovinië, 'n klein landjie in Sentraal Europa met net sowat 2 miljoen inwoners.
"Omdat min mense van hierdie idiliese land, aangrensend aan Italië, weet, is daar bitter min toeriste,"vertel Marno. "Dit maak die plek minder kommersieël en meer vry."
Die berge en ski-oorde vorm alles deel van die ongerepte natuurskoon wat hom aantrek.
Sy lewensuitgangspunt is immers dat 'n mens net een keer lewe. "Ek hou van besig wees en om uitdagings aan te gryp," verduidelik hy.
En wat beskou Marno as die hoogtepunt van sy loopbaan so ver?
"Dit is elke keer 'n hoogtepunt wanneer iemand my as goed genoeg ag om 'n karakter te speel of iewers op te tree," sê die beskeie boorling van die Noordwes Provinsie.
Wat min mense egter van hom weet, is dat hy eintlik 'n introvert is, verklap hy dan met 'n skugter laggie. "Ek's 'n introvert met 'n ekstrovertiese talent!"